Jan E. Jørgensen (V), 2014-03-14:
I Danmark har vi jo en god og lang tradition for at samle ind til forskellige gode formål.
Helt siden fjernsynets barndom har vi haft de store landsdækkende tv-transmissioner.
Vi har husstandsindsamlinger, hvor en masse frivillige går fra dør til dør og samler ind, og så sent som i søndags – tror jeg det var – havde vi besøg hjemme hos os af Folkekirkens Nødhjælp, og så går det sædvanlige ritual i gang med at finde mønter og sedler rundtomkring, hvor de nu befinder sig.
Lidt efter fik vi så besøg af kvarterets festoriginal med slips og jakke og hat, der kom og ringede på døren og sagde, at han kom fra Kirkens Korshær og ikke Folkekirkens Nødhjælp.
Man kunne godt forveksle de to, som han var så venlig at fortælle os om, og han fik så en dyrlægens natmad, og det blev han rigtig glad for.
Men det er længe siden, vi har haft besøg af Danske Kvinders Slesvigske Forening, og det skyldes jo nok, at den ikke er så aktiv, som den har været, men ikke desto mindre er den på den liste over foreninger, som har lov til at gå rundt og samle ind.
Det vidner jo noget om, at vores lov om indsamling er ved at være forældet og godt kunne trænge til en opstramning.
Reglerne stammer helt tilbage fra 1972, og med lovforslaget i dag bringer vi regelsættet ind i en ny tid, hvor vi også har fået sådan noget som indsamlinger på Facebook, indsamlingsmoduler på diverse hjemmesider osv. osv.
Så lov om offentlig indsamling og pyramidespil foreslås altså erstattet med en ny lov, som skal være med til at sikre gennemsigtighed med, hvad pengene går til, og hvordan de bliver administreret, og samtidig er der tale om en regelforenkling, en liberalisering af reglerne og en ændring af definitionen af en indsamling, så den bliver bredere og dermed tilpasset moderne tider, bl.a. med internet, som jeg var inde på før.
Samtidig skal der så oprettes et helt nyt indsamlingsnævn for at holde lidt styr på tingene.
Det nævn skal stå for anmeldelser af indsamlinger, og så skal de også føre tilsyn.
Og så får de en ny mulighed, nemlig at træffe afgørelser i sager om brud på det, man så kalder god indsamlingsskik, altså sådan en generalklausul, som vi også kender det fra god markedsføringsskik i markedsføringsloven og god presseskik, god advokatskik osv.
I Venstre mener vi, at vi som politikere ikke skal stå i vejen for, at der kan samles penge ind.
Og så skal man som bidragyder også kunne være nogenlunde sikker på, at ens penge går til reelle projekter og ikke til svindel og humbug, som der jo desværre har været eksempler på.
Vi ønsker et sæt klare spilleregler for, hvem der må indsamle, og i hvilket omfang der må indsamles, og samtidig skal det være gennemskueligt for bidragsyderne, hvad deres penge går til.
I Venstre mener vi, at det er fornuftigt, at den nye lov vil udstyre både organisationer og bidragsydere med et sådant sæt spilleregler og dermed jo altså sikre alle parters interesser endnu bedre, men der er grænser for alt, selv velgørenhed, og derfor skal det fortsat, i al fald i udgangspunktet, være sådan, at der er et forbud mod gade- og husindsamlinger med de undtagelser, som er beskrevet i loven.
Det vigtige er at opretholde balancen mellem de fordele, der opstår ved en folkelig opbakning til en husindsamling, og så det faktum, at man jo altså forstyrrer borgere hjemme på deres bopæl, borgere, som kan være i gang med alt muligt andet.
Borgerne skal ikke udsættes for indsamlinger i et væk, og derfor vil vi spørge ministeren – nu, jeg kan se, vi har hendes opmærksomhed – om man vil følge området og sikre, at antallet af husindsamlinger fremover bliver på et rimeligt niveau.
Vi ønsker også, at indsamlingsnævnet tager højde for, at der skal ske en vis spredning i de formål, der samles ind til gennem hus- og gadeindsamlinger, og det må vi også forsøge at få afklaret under udvalgsarbejdet.
Derudover er der spørgsmålet om selve indsamlingsnævnet.
Det er som udgangspunkt et godt tiltag, og der er da også blevet taget godt imod det af de hørte organisationer.
Der er tale om en helt ny service, men det skal finansieres ved gebyrer.
Samlet set skal de her organisationer betale 1,2 mio. kr. i gebyr for at drive nævnet, og det kan sådan set være fornuftigt nok, for organisationerne får jo også nogle ydelser til gengæld, men det står os lidt uklart, hvordan fastsættelsen af disse gebyrer er udregnet.
Vi kunne også godt tænke os at få oplyst, om de penge, som organisationerne sparer ved ikke længere at skulle indrykke annoncer med deres regnskaber, er noget, der går nogenlunde lige op med det, de fremover skal betale i gebyrer.
Også det må vi få afklaret under udvalgsarbejdet, hvor vi vil stille opklarende spørgsmål.
er der tale om en liberalisering; det går vi som Danmarks liberale parti naturligvis ind for; der er tale om mindre bureaukrati; det støtter vi også.
Alt i alt støtter vi lovforslaget, men har dog nogle spørgsmål, som vi gerne vil have afklaret yderligere.